Des de l'INEFC entenem la importància que tenen per a les persones amb discapacitat el desenvolupament personal, l'autonomia i la inclusió social, entre d'altres, per a la millora de la qualitat de vida i la seva consideració com a ciutadans i ciutadanes de ple dret.
Les persones amb discapacitat han de poder portar una vida absolutament inclusiva, accedir als mateixos llocs i utilitzar els mateixos serveis que qualsevol altra persona, amb els suports que necessitin.
Així, seguint les directrius del Servei Atenció a l'Estudiant (SAE) de la Universitat de Barcelona (UB), a l'INEFC Barcelona s'ofereix un Servei d'Atenció a Estudiants amb Necessitats Educatives Específiques (SAENEE), coordinat per la Dra.
María José Montilla, que es concreta en els aspectes següents:
La Convenció sobre drets de les persones amb discapacitat, publicada per l'ONU el 2006 reconeix que la discapacitat és un concepte que evoluciona i que resulta de la interacció entre les persones i les barreres, degudes a l'actitud i a l'entorn, que limiten la seva participació plena i efectiva en la societat, en igualtat de condicions amb les altres persones.
Correspon a les administracions educatives assegurar un sistema educatiu inclusiu en tots els nivells educatius, atenent les necessitats dels i les estudiants amb discapacitat, a través de la regulació de suports i ajustaments per als que necessitin una atenció específica en l'aprenentatge i en el procés d'inclusió.
Les universitats han de contribuir a fer que les experiències dels i les estudiants siguin inclusives.
Els resultats de diverses investigacions mostren la necessitat de la incorporació dels principis del model inclusiu a l'ensenyament superior.
L'INEFC no pot quedar-se enrere en el compromís per protegir aquests drets.
Les actuacions educatives han d'anar més enllà de garantir informació i formació, han d'anar dirigides a la planificació i el seguiment individual per tal de superar les barreres que aquests estudiants es poden anar trobant al llarg del camí.
L'objectiu del Servei d'Atenció a Estudiants amb Necessitats Educatives Específiques és garantir un tracte equitatiu i una igualtat d'oportunitats efectiva per als i les estudiants, dins la vida acadèmica universitària, així com promoure accions que promoguin la sensibilització i conscienciació de la resta de membres de la comunitat universitària i de la societat en general.
L'objectiu és promoure la igualtat d'oportunitats i la plena inclusió de cada estudiant amb discapacitat durant la seva vida acadèmica.
S'adreça a estudiants amb un certificat de discapacitat superior o igual al 33% que requereixen un suport específic per a una activitat acadèmica amb garanties.
Té l'objectiu de facilitar la incorporació i la inclusió educativa de tot els i les estudiants que presenten alguna necessitat específica.
S'adreça a estudiants que, tot i no tenir un certificat de discapacitat, presenten necessitats educatives específiques i poden acreditar-ho, com per exemple casos de Trastorn de l'aprenentatge, com ara la dislèxia i el trastorn per dèficit d'atenció amb o sense hiperactivitat (TDAH); trastorn del desenvolupament, com ara el trastorn de l'espectre autista i trastorn d'Asperger; o trastorn mental, entre d'altres.
Té l'objectiu de donar suport temporal als o les estudiants que, com a conseqüència d'esdeveniments sobrevinguts (lesions, malalties de llarga durada) o familiars, necessiten un suport addicional per al seguiment dels estudis.
Informació del Servei (SAENEE) durant la presentació a primer curs.
Concentració de tutoria per part de cada estudiant implicat.
És l'estudiant qui sol·licita l'entrevista de manera voluntària, a la persona responsable del programa.
(Nota: l'estudiant haurà de presentar document acreditatiu de la seva discapacitat, trastorn o situació específica per poder accedir al servei corresponent.)
Establiment de recomanacions a les persones responsables de cada assignatura, professorat i cap d'estudis.
Serà la persona responsable del programa qui s'adreçarà directament al professorat del curs de cada estudiant implicat.
Es facilitaran les característiques i les recomanacions metodològiques, els suggeriments, etc., per afavorir l'assoliment dels objectius i les competències de les diferents assignatures.
Seran els professors i les professores de les assignatures els qui, com a experts, finalment decidiran quines mesures es prenen per disminuir les barreres a la participació i garantir l'assoliment dels objectius i competències de les assignatures.
Seguiment i avaluació del procés.
Mitjançant tutories periòdiques amb l'estudiant, la persona responsable del servei i el professorat implicat faran un seguiment acadèmic per revisar les mesures i les possibles modificacions.
En finalitzar cada curs acadèmic es procedirà a fer una valoració de les accions.
El company o companya de suport esdevé una de les figures importants per assolir els objectius dels i les estudiants amb necessitats educatives específiques.
Es formarà una xarxa de suport d'estudiants i s'establiran les tasques personalitzades per a cada company o companya al qual donarà suport.
Aquestes tasques poden ser d'acompanyament/desplaçament (en cas de problemes de mobilitat) o de suport acadèmic.
Els i les estudiants que duguin a terme aquesta mena de suport podran compensar amb crèdits de reconeixement acadèmic i una carta emesa per la persona responsable, cap estudis, director o directora del centre.
Convidem la comunitat educativa, professorat, estudiants i personal d'administració i serveis, a tenir en compte una sèrie de recomanacions per afavorir la comunicació amb les persones amb discapacitat i/o necessitats educatives específiques del nostre centre (adaptació de la Guia d'atenció dels estudiants amb discapacitat a la Universitat (2007), Consell Interuniversitari de Catalunya.